<h3>Бөек Ватан сугышы елларында Татарстан медицинасы</h3>

<p>Бөек Ватан сугышы елларында Татарстан илнең иң &nbsp;эре дәвалау үзәкләренең берсенә әверелә. Биредә яхшы җиһазландырылган хастаханәләр һәм югары квалификацияле табиблар эшли. Сугышның 15 нче көнендә үк Казан беренче төркем яралыларны кабул итә. 1941 ел ахырына республикада 30 мең урынга исәпләнгән 40 эвакогоспиталь эшли. Клиникаларның, институтларның, мәктәпләрнең, мәдәният сарайларының, клубларның, тулай торакларның, кунакханәләрнең, шифаханәләрнең һәм ял йортларының иң яхшы биналары госпитальләр итеп җиһазландырыла. Сугышның 4 елы эчендә 50 госпиталь оештырыла. Яралыларны поездларда &nbsp;гына түгел, Идел һәм Чулман елгалары буйлап судноларда да ташыйлар. ТАССР госпитальләрендә 334 мең яралы һәм авыру сугышчы дәваланып чыга. Аларның 207 меңе яңадан фронтка китә һәм 67 меңе тылда хезмәт итә.&nbsp;</p>
